Id-Direttiva tal-Kummissjoni 1999/19/KE
tat-18 ta' Marzu 1999
li temenda d-Direttiva tal-Kunsill 97/70/KE li tistabbilixxi reġim armonizzat ta' sigurtà għall-bastimenti tas-sajd ta' tul ta' 24 metru jew aktar
(Test b'relevanza ghaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/70/KE tal-11 ta' Diċembru 1997 li tistabbilixxi reġim armonizzat ta' sigurtà għall-bastimenti tas-sajd ta' tul ta' 24 metru jew aktar [1], u b'mod partikolari l-Artikolu 8 tiegħu,
(1) Billi l-Kummissjoni eżaminat id-dispożizzjonijiet fuq il-Kapitolu IX fl-Anness II tad-Direttiva fir-rigward ta' l-applikazzjoni tagħhom għal bastimenti tas-sajd b'kull tul ta' bejn 24 u 45 metru, sabiex b'hekk jittieħed akkont tad-daqs ristrett tal-bastimenti għan-numru ta' persuni abbord.
(2) Billi l-eżami wera li fir-rigward ta' komunikazzjonijiet bir-radju kull livell ekwivalenti ta' sigurtà jista' jiġi garantit għal dawk il-bastimenti, meta joperaw esklussivament fiż-żona tal-baħar A1, billi jiġi meħtieġ il-ġarr ta' kull radju VHF addizzjonali li juża Digital Selective Calling (DSC) minflok Emergency Position Indicating Radio Beacon (EPIRB).
(3) Billi, fid-dawl ta' dak l-eżami, l-Anness II li jinsab mad-Direttiva għandu jiġi emendat.
(4) Billi l-emenda hija konformi mal-linji gwida għall-parteċipazzjoni ta' bastimenti mhux-SOLAS fil-Global Maritime Distress and Safety System (GMDSS) kif giet stabbilita mill-Kumitat Marittimu għas-Sigurtà ta' l-Organizzazzjoni Internazzjonali Marittima biċ-Ċirkolari 803 tiegħu tad-9 ta' Ġunju 1997.
(5) Billi l-miżuri li għalihom tipprovdi din id-Direttiva huma konformi ma' l-opinjoni tal-Kumitat stabbilit bl-Artikolu 12 tad-Direttiva tal-Kunsill 93/75/KEE [2], kif l-aħħar emendata bid-Direttiva tal-Kummissjoni 98/74/KE [3],
ADOTTAT DIN ID-DIRETTIVA:
L-Artikolu 1
Dan li ġej huwa magħdud ma' l-Anness II li jinsab mad-Direttiva 97/70/KE, taħt l-intestatura "IL-KAPITOLU IX: KOMUNIKAZZJONIJIET TAR-RADJU":
"Ir-Regolament 7: Tagħmir tar-radju - żona tal-baħar A1
Daħħal il-paragrafu ġdid (4) biex jaqra kif ġej:
"Minkejja d-dispożizzjonijiet tar-Regolament 4(a), l-Amministrazzjoni tista' teżenta bastimenti ġodda tas-sajd b'tul ta' 24 metru jew aktar iżda ta' anqas minn 45 metru u li jaħdmu esklussivament fi vjaġġi fiż-żona tal-baħar A1 mill-ħtiġijiet tar-Regolamenti 6(1)(f) u 7(3) kemm-il darba ikunu mgħammra bi stallazzjoni tad-radju VHF kif ġie stabbilit fir-Regolament 6(1)(a) u, b'żieda, b'kull installazzjoni tad-radju VHF li juża DSC għat-trasmissjoni mill-bastiment għall-art ta' sinjali ta' perikolu kif stabbilit bir-Regolament 7(1)(a).""
L-Artikolu 2
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva sal-31 ta' Mejju 2000 sa l-aktar tard. Għandhom javżaw minnufih b'dan lill-Kummissjoni.
Meta l-Istati Membri jadottaw dawn id-dispożizzjonijiet, għandu jkun fihom kull referenza għal din id-Direttiva jew ikunu akkumpanjati b'dik ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixu kif għandha ssir dik ir-referenza.
2. L-Istati Membri għandhom jikkomunikaw lill-Kummissjoni d-dispożizzjonijiet prinċipali tal-liġi nazzjonali li jadottaw fil-kamp kopert b'din id-Direttiva.
L-Artikolu 3
Din id-Direttiva għandha tidħol fis-seħħ fl-għoxrin jum ta' wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-18 ta' Marzu 1999.